# Malabsorció

Malabsorció o la síndrome de malabsorció és un trastorn de la digestió causat per la dificultat per assimilar, absorbir, o digerir els nutrients que es troben en els aliments al llarg del tracte gastrointestinal.
La malabsorció pot ser deguda a diferents tipus de malalties i pot implicar a un o a molts nutrients, depenent de la anormalitat que la generi. Generalment està associada a dificultats per absorbir nutrients en l'intestí prim; sovint derivades d'intervencions quirúrgiques (per traumatismes, neoplàsies o patologies intestinals inflamatòries o necrotitzants), d'infeccions del tracte digestiu (com la malaltia de Whipple, la giardiosi, la microsporidiosi per Enterocytozoon bieneusi i Encephalitizoon intestinalis o la criptosporidiosi) o d'efectes adversos d'alguns medicaments (per exemple: colestiramina, tetraciclina o colquicina).
És una de les conseqüències més habituals de la pancreatitis crònica, de l'enteritis regional i de la gastritis atròfica autoimmunitària (aquesta malaltia provoca una aclorhídria que altera la normal absorció del ferro). Es presenta amb freqüència en les amiloïdosis gastrointestinals, independentment de la seva etiologia.
També és una de les possibles complicacions de la cirurgia bariàtrica. En general, totes les actuacions quirúrgiques que comportin una disminució volumètrica/d'extensió superficial important de la mucosa de l'intestí prim i/o de l'intestí gros (menys freqüentment) poden ser causa d'un quadre de malabsorció de tipus divers. Pot ser resultat d'una enteritis actínica secundària a radioteràpia sobre àrees abdominals, pèlviques o rectals. Per regla general, es controla bé i acostuma a desaparèixer amb la remissió de la fase aguda d'aquest tipus d'enteritis, però un 5%-15% dels pacients irradiats desenvolupen un trastorn crònic necessitat de mesures més complexes.
A molts països, la principal causa de malabsorció és l'esprue tropical (una alteració entèrica que es creu deriva de l'exposició reiterada a patògens intestinals presents al sòl). Les limfangiectàsies intestinals (una condició derivada del bloqueig del normal drenatge dels vasos limfàtics de l'intestí) poden provocar fàcilment fenòmens malabsortius greus.
Acostuma a provocar diarrea, gasos, distensió abdominal, pèrdua de pes, malnutrició, anèmia, etc. Les manifestacions sistèmiques poden variar en funció del principal tipus de nutrient deficitari: esteatorrea (excés de greix a la femta per malabsorció de lípids), hipoalbuminèmia i edemes (malabsorció proteica) o alteracions neurològiques (símptomes tardans propis de l'hipocalcèmia i de diferents avitaminosis associades a certs quadres de malabsorció). En els nens petits un símptoma molt evident és un guany de pes insuficient. Els estats perllongats de malabsorció poden ser causa d'una lipofuscinosi intestinal per manca de vitamines liposolubles, com la D. Diversos autors afirmen que la malabsorció de la fructosa és una de les causes desencadenants de la síndrome de l'intestí irritable.

## Classificació

* selectiva, com en la malabsorció primària de la lactosa, un problema sovint present en nens amb alteracions gastrointestinals. La malabsorció congènita de glucosa-galactosa és una rara malaltia hereditària autosòmica recesiva, en la que existeix un defecte en el transportador SLGT1 per mutacions en el gen SLC5A124 que es manifesta amb diarrea greu i deshidratació des dels primers dies de vida. La malabsorció selectiva de la vitamina B₁₂ (síndrome d'Imerslund-Gräsbeck) també és un trastorn autosòmic recessiu que apareix precoçment, que es caracteritza per comportar anèmia megaloblàstica i proteïnúria i que fa necessari un tractament diari amb injeccions de cianocobalamina. Aquesta forma de malabsorció també es presenta en els gossos. Una causa infreqüent de malabsorció dels greixos és la deficiència de colecistocinina, la qual es produeix en casos de síndrome autoimmunitària poliglandular tipus I.
* parcial, com en l'a-beta-lipoproteïnèmia (una malaltia hereditària autosòmica recessiva del metabolisme lipídic, també anomenada síndrome de Bassen-Kornzweig).
* total com en la malaltia celíaca greu. En aquests casos, el quadre de malabsorció es pot associar a una nefrocalcinosi (calcificacions als ronyons) per hiperoxalúria secundària.

## Diagnosi

Els procediments per diagnosticar aquest trastorn —o gamma de trastorns— són múltiples i han d'ajustar-se a l'etiopatogènesi de cada cas i a la seva semiologia. Normalment, cal tot un conjunt de proves i analítiques per aconseguir un diagnòstic de certesa. En funció de la naturalesa de la malabsorció a avaluar, aquestes tècniques es poden dividir en tres grans grups:
* Tests de malabsorció dels greixos: Test de Van de Kamer (determinació quantitativa de greix en femta), tinció de Sudan III, esteatòcrit àcid, test de l'alè amb trioleïna (un tipus de triglicèrid) marcada.
* Tests de malabsorció dels carbohidrats: Test de la d-xilosa sèrica, test d'intolerància a la lactosa (prova de l'hidrogen expirat), corba de glucèmia post sobrecàrrega d'hidrats de carboni.
* Tests de malabsorció de les proteïnes: Quantificació del nitrogen fecal, test de sobrecreixement bacterià, test de la depuració de l'alfa-1-antitripsina, quantificació de la citrul·lina i l'arginina en plasma.
* $^{75}$SeHCAT prova per diagnosticar la malabsorció d'àcids biliars en la malaltia ileal.

## Tractament

* Reemplaçar els nutrients.
* Modificació de la dieta.
* Antibiòtics.

## Referències

* ↑ Thompson, JS «Short Bowel Syndrome and Malabsorption - Causes and Prevention» (en anglès). Viszeralmedizin, 2014 Jun; 30 (3), pp: 174-178. DOI: 10.1159/000363276. PMC: 4513821. PMID: 26288591 [Consulta: 28 agost 2017].
* ↑ Ramakrishna BS, Venkataraman S, Mukhopadhya A «Tropical malabsorption» (en anglès). Postgrad Med, 2006 Des; 82 (974), pp: 779–787. DOI: 10.1136/pgmj.2006.048579. PMC: 2653921. PMID: 17148698 [Consulta: 18 setembre 2017].
* ↑ Martínez Gómez MJ, Melián Fernández C, Romeo Donlo M «Nutrición en enfermedad inﬂamatoria intestinal» (en castellà). Nutr Hosp, 2016 Jul 12; 33 (Supl 4), pp: 348. Arxivat de l'original el 28 d’agost 2017. DOI: 10.20960/nh.348. ISSN: 0212-1611. PMID: 27571867 [Consulta: 28 agost 2017].
* ↑ Kulnigg-Dabsch, S «Autoimmune gastritis» (en anglès). Wien Med Wochenschr, 2016 Oct; 166 (13-14), pp: 424–430. DOI: 10.1007/s10354-016-0515-5. PMC: 5065578. PMID: 27671008 [Consulta: 4 novembre 2017].
* ↑ Rowe K, Pankow J, Nehme F, Salyers W «Gastrointestinal Amyloidosis: Review of the Literature» (en anglès). Cureus, 2017 Maig 8; 9 (5), pp: e1228. DOI: 10.7759/cureus.1228. PMC: 5464793. PMID: 28611935 [Consulta: 3 novembre 2017].
* ↑ Borbély YM, Osterwalder A, Kröll D, Nett PC, Inglin RA «Diarrhea after bariatric procedures: Diagnosis and therapy» (en anglès). World J Gastroenterol, 2017 Jul 14; 23 (26), pp: 4689-4700. DOI: 10.3748/wjg.v23.i26.4689. PMC: 5514634. PMID: 28765690 [Consulta: 9 setembre 2017].
* ↑ Lutz TA, Bueter M «Physiological mechanisms behind Roux-en-Y gastric bypass surgery» (en anglès). Dig Surg, 2014; 31 (1), pp: 13-24. DOI: 10.1159/000354319. ISSN: 0253–4886. PMID: 24819493 [Consulta: 18 setembre 2017].
* ↑ Defendente, M; Eskinazi, D «Enteritis actínica» (en castellà). A: Enciclopedia de Cirugía Digestiva (Galindo, F; Dir.) SACD, 2009; II -251, pàgs: 10 [Consulta: 8 juny 2018].
* ↑ Tankel HI, Clark DH, Lee FD «Radiation enteritis with malabsorption» (en anglès). Gut, 1965 Des; 6 (6), pp: 560-569. ISSN: 0017-5749. PMC: 1552369. PMID: 5857892 [Consulta: 8 juny 2018].
* ↑ Walker, MM «What is tropical sprue?» (en anglès). J Gastroenterol Hepatol, 2003 Ag; 18 (8), pp: 887-890. ISSN: 0815-9319. PMID: 12859716 [Consulta: 18 setembre 2017].
* ↑ Owens SR, Greenson JK «The pathology of malabsorption: current concepts» (en anglès). Histopathology, 2007 Gen; 50 (1), pp: 64-82. DOI: 10.1111/j.1365-2559.2006.02547.x. PMID: 17204022 [Consulta: 20 octubre 2017].
* ↑ Anunayi J, Neelima G, Amanulla Khan Mohd, Prathima P, et al «An Overview and Diagnosis of Malabsorbtion Syndromes-Review of Literature» (en anglès). Indian Journal of Mednodent and Allied Sciences, 2015 Jun; 3 (2), pp: 108-114. Arxivat de l'original el 20 d’octubre 2017. DOI: 0.5958/2347-6206.2015.00023.0. ISSN: 2347-6192 [Consulta: 20 octubre 2017].
* ↑ Herrera Ballester A, Baixauli Rubio A, Herrera de Pablo P, Calvo Catalá J, et al «Manifestaciones sistémicas de la malabsorción intestinal» (en castellà). Rev Soc Valencia Patol Dig, 2002 Gen; 21 (1), pp: 1-16. Arxivat de l'original el 28 d’agost 2017. ISSN: 0301-1143 [Consulta: 28 agost 2017].
* ↑ Ammoury RF, Croffie, JF «Malabsorptive Disorders of Childhood» (en anglès). Pediatrics in Review, 2010 Oct, 31 (10), pp: 407-416. DOI: 10.1542/pir.31-10-407 [Consulta: 21 setembre 2017].
* ↑ Albrecht H, Hagel A, de Rossi T, Rau TT, et al «Brown bowel syndrome: a rare complication in diseases associated with long-standing malabsorption» (en anglès). Digestion, 2014; 89 (2), pp: 105-109. DOI: 10.1159/000357228. ISSN: 0012-2823. PMID: 24503572 [Consulta: 20 octubre 2017].
* ↑ Kim Y, Choi CH «Role of Fructose Malabsorption in Patients With Irritable Bowel Syndrome» (en anglès). J Neurogastroenterol Motil, 2018 Abr; 24 (2), pp: 161–163. DOI: 10.5056/jnm18057. PMC: 5885715. PMID: 29605972 [Consulta: 10 juny 2018].
* ↑ DiNicolantonio JJ, Lucan SC «Is Fructose Malabsorption a Cause of Irritable Bowel Syndrome?» (en anglès). Med Hypotheses, 2015 Set; 85 (3), pp: 295–297. DOI: 10.1016/j.mehy.2015.05.019. PMC: 4729202. PMID: 26059250 [Consulta: 10 juny 2018].
* ↑ Pawłowska K, Umławska W2, Iwańczak B «Prevalence of Lactose Malabsorption and Lactose Intolerance in Pediatric Patients with Selected Gastrointestinal Diseases» (en anglès). Adv Clin Exp Med, 2015 Sep-Oct; 24 (5), pp: 863–871. DOI: 10.17219/acem/26337. PMID: 26768639 [Consulta: 26 agost 2017].
* ↑ Prieto Bozano, G; Fernández Caamaño, B «Malabsorción de hidratos de carbono» (en castellà). An Pediatr Contin, 2014 Mai-Jun; 12 (3), pp: 111-118. Arxivat de l'original el 21 d’octubre 2017. ISSN: 1696-2818 [Consulta: 20 octubre 2017].
* ↑ Gräsbeck, R «Imerslund-Gräsbeck syndrome (selective vitamin B12 malabsorption with proteinuria)» (en anglès). Orphanet J Rare Dis, 2006 Maig 19; 1, pp: 17. DOI: 10.1186/1750-1172-1-17. PMC: 1513194. PMID: 16722557 [Consulta: 20 octubre 2017].
* ↑ Fyfe JC, Hemker SL, Venta PJ, Stebbing B, Giger U «Selective intestinal cobalamin malabsorption with proteinuria (Imerslund-Gräsbeck syndrome) in juvenile Beagles» (en anglès). J Vet Intern Med, 2014 Mar-Abr; 28 (2), pp: 356-362. DOI: 10.1111/jvim.12284. PMC: 3959579. PMID: 24433284 [Consulta: 20 octubre 2017].
* ↑ Kniffin, CL «Cholecystokinin» (en anglès). OMIM. Johns Hopkins University, 2004; Des 15, pàgs: 4 [Consulta: 9 juny 2018].
* ↑ Högenauer C, Meyer RL, Netto GJ, Bell D, et al «Malabsorption Due to Cholecystokinin Deficiency in a Patient with Autoimmune Polyglandular Syndrome Type I» (en anglès). N Engl J Med, 2001 Gen 25; 344 (4), pp: 270-274. DOI: 10.1056/NEJM200101253440405. ISSN: 1533-4406. PMID: 11172154 [Consulta: 9 juny 2018].
* ↑ Kohlschütter, A «Bassen-Kornzweig Syndrome» (en anglès). A: Encyclopedia of Molecular Mechanisms of Disease. Springer Verlag, 2009, ISBN 9783540671367, pp: 209-210. DOI: 10.1007/978-3-540-29676-8_8 [Consulta: 26 agost 2017].
* ↑ Keller J, Layer P «The Pathophysiology of Malabsorption» (en anglès). Viszeralmedizin, 2014 Jun; 30 (3), pp: 150–154. DOI: 10.1159/000364794. PMC: 4513829. PMID: 26288588 [Consulta: 26 agost 2017].
* ↑ Abreu R, Bento C, Oliveira L, Morgado T «Malabsorption syndrome as a rare cause of nephrocalcinosis» (en anglès). Clin Cases Miner Bone Metab, 2016 Set-Des; 13 (3), pp: 247-248. DOI: 10.11138/ccmbm/2016.13.3.247. PMC: 5318182. PMID: 28228792 [Consulta: 20 octubre 2017].
* ↑ Dueñas Disotuar, S; García Luna, PP «Técnicas diagnósticas en malabsorción y maldigestión de macronutrientes» (en castellà). Nutrición Clínica en Medicina, 2016; X (1), pp: 40-53. DOI: 10.7400/NCM.2016.10.1.5036. ISSN: 2255-1700 [Consulta: 28 agost 2017].
* ↑ García Luna, PP; López Gallardo, G «Evaluación de la absorción y metabolismo intestinal» (en castellà). Nutr Hosp, 2007 Maig; 22 (Supl 2), pp: 5-13. ISSN: 1699-5198. PMID: 17679288 [Consulta: 10 juny 2017].
* ↑ Khouri MR, Huang G, Shiau YF «Sudan stain of fecal fat: new insight into an old test» (en anglès). Gastroenterology, 1989 Feb; 96 (2 Pt 1), pp: 421-427. ISSN: 0016-5085. PMID: 2463205 [Consulta: 10 juny 2017].
* ↑ Antunes DM, da Costa JP, Campos SM, Paschoal PO, et al «The serum D-xylose test as a useful tool to identify malabsorption in rats with antigen specific gut inflammatory reaction» (en anglès). Int J Exp Pathol, 2009 Abr; 90 (2), pp: 141-147. DOI: 10.1111/j.1365-2613.2008.00627.x. PMC: 2676701. PMID: 19335552 [Consulta: 10 juny 2017].
* ↑ Cruz Iglesias, E; Fernández Fernández, A; Valcárcel Piedra, G, García Bao, C; Gutiérrez Cecchini, B «Aplicación clínica de la prueba del hidrógeno espirado para el diagnóstico de intolerancia a la lactosa y sobrecrecimiento bacteriano» (en castellà). Diagnóstico in vitro. División de Comunicaciones y Publicaciones de la IFCC (rev. elec.), 2005; 3 (55), pàgs: 8. Arxivat de l'original el 26 d’agost 2016 [Consulta: 10 juny 2017].

## Bibliografia

* Ruiz, Atenodoro R. Overview of Malabsorption (en anglès). Merck Manuals. Professional Version, 2016; Maig, pàgs: 10 [Consulta: 27 agost 2017]. Disponible a: https://www.merckmanuals.com/professional/gastrointestinal-disorders/malabsorption-syndromes/overview-of-malabsorption
* Gomollón, Fernando. Síndrome de malabsorción: fisiología y fisiopatologia. A: Gastroenterología y Hepatología. Problemas comunes en la práctica clínica. Sec. 4, Cap. 22 (en castellà). AEGASTRO-Jarpyo Editores, S.A, 2012, 2a Ed, pp: 315-330 ISBN 978-84-92982-31-8 [Consulta: 18 setembre 2017]. Disponible a: http://www.academia.edu/8383521/S%C3%ADndrome_de_malabsorci%C3%B3n_fisiolog%C3%ADa_y_fisiopatolog%C3%ADa

## Enllaços externs

* Practice guideline from World Gastroenterology Organisation «Malabsorption». Arxivat de l'original el 2008-03-30. [Consulta: 3 setembre 2010].
* Tests for malabsorption; from British Society for Gastroenterology (2003)«PDF». Arxivat de l'original el 2006-12-03. [Consulta: 3 setembre 2010].
* Malabsorption syndromes. Gastroenterology, ch 04 13. 23 gener 2017 (anglès)